Predkladacia správa

Ministerstvo dopravy, pôšt a telekomunikácií SR predkladá na rokovanie vlády návrh na schválenie vkladu majetku štátu v správe ministerstva do majetku spoločnosti METRO Bratislava, a.s. Nepeňažný vklad sa realizuje  podľa § 13 ods. 7 písm. b) bodu 1. zákona Národnej rady SR č. 278/1993 Z. z. o správe majetku štátu v znení neskorších predpisov. 
Predmetom vkladu sú pozemky vo vlastníctve štátu a v správe Ministerstva dopravy, pôšt a telekomunikácií SR, ktoré sa nachádzajú v k.ú. Bratislava – Nivy (lokalita Bratislava – Pribinova ulica) vo výmere 14 469 m2 a v hodnote 34 604 000 Sk. Predložený návrh vychádza z uznesenia vlády č. 805/2002 a uznesenia vlády SR č. 315/2000, ktorým sa doplnila príloha č. 2 materiálu č. 1002/2000.
Realizáciou nepeňažného vkladu do majetku spoločnosti METRO Bratislava, a.s., vykonanou na základe uzn. vlády č. 315/2000 sa štát v zastúpení Ministerstva dopravy, pôšt a telekomunikácií SR stal akcionárom tejto spoločnosti s podielom 34 % akcií. V roku 2000 sa nerealizovala celá požiadavka Hlavného mesta SR. Pozemky zastavené stavbami vo vlastníctve tretích osôb, pozemky v obvode nábrežnej zóny a pozemky, ktoré mali plombu v katastri nehnuteľností nemohli byť predmetom vkladu. V predkladanom materiáli sa dopĺňa požiadavka Hlavného mesta SR o pozemky nevyhnutne potrebné na zabezpečenie výstavby premostenia Dunaja – „Most Košická“ a vybudovanie mestského administratívneho a obchodného centra v zóne Pribinová. 
Akcionári spoločnosti METRO Bratislava, a.s., a to Hlavné mesto SR a štát zastúpený MDPT SR sa dohodli na zvýšení základného imania v pomere, v akom sa ich akcie podieľajú na doterajšom základnom imaní a súhlasili, aby sa zvýšenie základného imania uskutočnilo bez výzvy na upisovanie akcií, nakoľko spoločnosť bola založená bez výzvy na upisovanie akcií. 
Navrhovaný postup vkladu majetku štátu je v súlade s platnou legislatívou, a to zákonom Národnej rady SR č. 278/1993 Z. z. o správe majetku štátu v znení neskorších predpisov a Obchodným zákonníkom. 
Schválenie návrhu nemá finančný ani environmentálny vplyv na ekonomiku a nebude mať dosah ani na zamestnanosť.